钦定古今图书集成/理学汇编/经籍典/第138卷 > 《汉韩婴诗外传二》 > 《桑柔》
## 钦定古今图书集成/理学汇编/经籍典/第138卷 > 《汉韩婴诗外传二》 > 《桑柔》

蓝有青，而丝假之青于蓝；地有黄而丝假之黄于地。
蓝青地黄，犹可假也，仁义之事不可假乎哉？东海之
鱼名曰鳏，比目而行，不相得，不能达。北方有兽名曰
娄，更食而更视，不相得，不能饱。南方有鸟名曰鹣，比
翼而飞，不相得，不能举。西方有兽名曰蹶，前足鼠，后
足兔，得甘草，必衔以遗蛩蛩距虚，其性非能蛩蛩距
虚，将为假之故也。夫鸟兽鱼犹相假，而况万乘之主，
而独不知假此天下英雄俊士与之为伍，则岂不病
哉！故曰：“以明扶明，则昇于天；以明扶暗，则归其人。”两
瞽相扶，不伤墙木，不陷井阱，则其幸也。《诗》曰：“惟彼不
顺征，以中垢暗行也。”